సి. జగన్నాథరావు

చౌటి జగన్నాథ రావు తెలంగాణ రాష్ట్రానికి చెందిన రాజకీయ నాయకుడు. అతను ఉమ్మడి ఆంధ్రప్రదేశ్ రాష్ట్రంలో ఉప ముఖ్యమంత్రిగా పనిచేశాడు.

జననం, విద్యాభాస్యం
సి. జగన్నాథ రావు 1932 మే 6లో మెదక్ జిల్లా, నర్సాపూర్ గ్రామంలో జన్మించాడు. ఉస్మానియా యూనివర్సిటీ నుండి బి.ఏ; లా పూర్తి చేసి కొంతకాలం న్యాయవాదిగా పనిచేశాడు.

రాజకీయ జీవితం
సి. జగన్నాథ రావు 1947లో జరిగిన క్విట్ హైదరాబాద్ ఉద్యమంలో పాల్గొన్ని 1948 వరకు జైలు జీవితం గడిపాడు. ఆయన 1959 నుండి 1964 వరకు నర్సాపూర్ గ్రామ సర్పంచ్‌గా పనిచేశాడు. ఆయన 1967లో నర్సాపూర్ నియోజకవర్గం నుండి కాంగ్రెస్ పార్టీ తరపున పోటీ చేసి తొలిసారిగా ఎమ్మెల్యేగా అసెంబ్లీకి ఎన్నికయ్యాడు. జగన్నాథ రావు 1969లో వచ్చిన తెలంగాణ ఉద్యమ నేపథ్యంలో ప్రభుత్వం అతనిని తెలంగాణ ప్రాంతీయ అభివృద్ధి మండలి చైర్మన్‌గా నియమించింది. ఆంధ్రప్రదేశ్ శాసనసభ డిప్యూటీ స్పీకరుగా 1972 మార్చి 28 నుండి 1974 మార్చి 18 వరకు  పనిచేశాడు. 1974లో తెలంగాణ ప్రణాళిక, అభివృద్ధి కమిటీ చైర్మన్‌గా పనిచేశాడు. సి. జగన్నాథ రావు 1978, 1983లో జరిగిన అసెంబ్లీ ఎన్నికల్లో తిరిగి ఎమ్మెల్యేగా ఎన్నికయ్యాడు.

సి. జగన్నాథ రావు 1980లో టంగుటూరి అంజయ్య మంత్రివర్గంలో హోం, ఎక్సైజ్ శాఖ మంత్రిగా, 1982లో భవనం వెంకట్రామ్ మంత్రివర్గంలో ఉప ముఖ్యమంత్రిగా, హోం, రవాణా శాఖ మంత్రిగా, కోట్ల విజయభాస్కర రెడ్డి మంత్రివర్గంలో పరిశ్రమల శాఖ మంత్రిగా పనిచేశాడు.

మరణం
సి. జగన్నాథ రావు 2012 జనవరి 23లో గుండెపోటు రావడంతో సికింద్రాబాద్ లోని పద్మారావునగర్ లోని అతని నివాసంలో మరణించాడు.  భార్య వనమాల, ఒక కుమారుడు శ్రీనివాస్, ఇద్దరు కూతుళ్లు శైలజ, నీరజ ఉన్నారు.

మూలాలు

వర్గం:మెదక్ జిల్లా నుండి ఎన్నికైన ఆంధ్రప్రదేశ్ శాసన సభ్యులు
వర్గం:మెదక్ జిల్లా రాజకీయ నాయకులు
వర్గం:మెదక్ జిల్లా వ్యక్తులు
వర్గం:ఉస్మానియా విశ్వవిద్యాలయం పూర్వ విద్యార్ధులు